Medies studeer? Nee wat, ons wil onnies word!Argieffoto bloot ter illustrasie. (Foto: Unsplash) Die meeste van vanjaar se matrikulante wil verder gaan studeer. Hulle wil in Afrikaans studeer en hulle wil in Suid-Afrika studeer. Dít is baie duidelik uit Solidariteit se jongste Skoolverlatersverslag wat Donderdag in Pretoria bekend gestel is. Die oorgrote meerderheid (83%) van die 2 210 matrieks in 13 Gautenge skole wat aan die ondersoek deelgeneem het, het aangedui dat hulle van voorneme is om verder te gaan studeer. Baie van hulle wil boonop onderwysers word. Bykans ŉ derde van die leerders weet egter nie waar die geld vandaan gaan kom om te studeer nie. Van die gewildste studierigtings blyk uit dié verslag tans onderwys en Bcom Rekeningkunde te wees. ŉ Totaal van 129 leerders het aangedui dat hulle onderwys wil gaan studeer terwyl 102 BCom Rekeningkunde wil gaan swot. Connie Mulder, hoof van Solidariteit se navorsingsinstituut, het vanoggend gesê hy is verbaas oor die groot hoeveelheid matrikulante wat volgende jaar onderwys wil gaan studeer. “Dit sê vir jou iets oor hierdie kinders se denke… Hulle herinner my aan die Afrikanergenerasie van die 1920’s en 1930’s toe almal onderwysers en dominees geword het want daar was ŉ tekort aan mense in hierdie beroepe. “Ons moes die volgende generasie deurhelp.” (Grafiek: Solidariteit) Mulder sê daar sal egter nou verseker moet word dat daar Afrikaanse universiteite is waar die matrikulante kan leer om in Afrikaans klas te gee en dat daar eindelik Afrikaanse skole is waar hulle oor etlike jare hierdie roeping kan uitleef. Die meerderheid (43,5%) van die respondente het aangedui dat hulle hul studies in Afrikaans sal wil doen. Altesaam 20,78% was egter onseker of hulle ŉ voorkeur vir Afrikaans as onderrigmedium op tersiêre vlak het. Die Universiteit van Pretoria. (Foto: UP/Facebook) Byna twee derdes van die respondente het tog aangedui dat hulle positief oor Afrikaans as onderrigtaal voel. ’n Totaal van 26% voel nie noodwendig positief of negatief teenoor Afrikaanse onderrig nie, terwyl 1,72% van die leerders negatief daaroor voel om onderrig in Afrikaans te ontvang. Die Universiteit van Pretoria geniet tans steeds die meeste aftrek (36,7%) by Gautengse matrieks. Dit is egter 7,3% minder as verlede jaar se matriekgroep. Dit terywl 8,69% van die 1 853 leerders wat die vraag beantwoord het, beplan om aan die Noordwes-Universiteit (NWU) te gaan studeer en 7,9% aan die Universiteit Stellenbosch (US). Akademia is hierdie jaar die opsie vir 5,88% van die leerders. Slegs 6,9% van die respondente (129) is van plan om oorsee te gaan studeer. (Grafiek: Solidariteit) Net meer as 30% van die respondente wat wil gaan studeer, het nie finansies om dit te kan doen nie, en net 4,17% het beurse ontvang. Byna 10% van die leerders het aangedui dat hulle van lenings gebruik gaan maak terwyl 55,49% se ouers vir hul studies gaan betaal. Volgens Mulder wou Solidariteit met sy Skoolverlatersverslag die vraag beantwoord: “Hoe gaan dit met ons kinders.” “En die antwoord is: hulle is oukei,” sê hy. (Grafiek: Solidariteit) Johnell van Vollenhoven, beleidsontleder en navorser by Solidariteit se navorsingsinstituut, sê dit is bemoedigend om te sien dat Afrikaanse matrieks positief voel oor Afrikaans as onderrigtaal. “As die jeug ingekoop is in ons taal en kultuur lyk die toekoms reeds blink. Wat bydra tot die bemoedigende gevoel is dat meer as 80% van die matrikulante van plan is om verder te studeer.” Solidariteit voer aan dat die verslag oorhoofs dui op ŉ groep jong mense wat, ten spyte van geweldige moeilike omstandighede, die toekoms tog veerkragtig aandurf.